જો મહિનાવાર વાત કરીએ તો સપ્ટેમ્બર ચોથા ક્રમનો સૌથી ગરમ સપ્ટેમ્બર રહ્યો અને તેમાં ઘણીબધી ઉથલપાથલ હવામાનની રીતે જોવા મળી. તેમાં ઇરમા નામનું વાવાઝોડું આવ્યું જે ૩૦ ઑગસ્ટથી શરૂ થઈ ૧૬ સપ્ટેમ્બર સુધી ચાલ્યું. તેમાં પવનની ગતિ ૧૮૦ એમપીએચ રહી. તો મારીયા નામનું વાવાઝોડું ૧૬ સપ્ટેમ્બરથી ચાલુ થયું હતું અને ૩ ઑક્ટોબર સુધી નબળું નહોતું પડ્યું. તેમાં પવનની ગતિ ૧૭૦ એમપીએચ રહી. ઇરમા વાવાઝોડું વર્ષ ૨૦૦૫ના વિલ્મા નામના વાવાઝોડા પછીનું સૌથી પ્રચંડ વાવાઝોડું સાબિત થયું. તો મારીયા નામનું વાવાઝોડું વર્ષ ૧૯૨૮ પછી પુએર્ટો રિકોમાં ત્રાટકેલું સૌથી ભયાનક વાવાઝોડું સાબિત થયું હતું.